Psalm 36:1-10 Advent Ek kan my indink dat jy dit as ’n moeilike woord ervaar. Ons noem die weke voor die Kersfees advent. Dit is ’n Latynse woord. Die woord advent beteken: Hy kom! In die Ou Testament het die HERE beloof dat die Verlosser sal kom. Dit was vir die mense toe die belangrikste belofte. ’n Belofte beteken dikwels dat jy met hoop en verwagting na dinge kan uitkyk. Iets wat mooi is kom. Wanneer ouers kinders iets beloof het wat hulle more sal kry, gebeur dit dat hulle daardie aand nie kan slaap nie.
Die HERE het regtig ’n pragtige geskenk in die Ou Testament beloof. Hoekom was hierdie geskenk so wonderlik mooi? Omdat die Verlosser vir ’n heerlike toekoms gaan sorg. ’n Toekoms wat so mooi gaan wees dat jy net vol verwagting daarna kan uitkyk. ’n Toekoms waarin die lewe net mooi en wonderlik sal wees. Niemand gaan meer dood nie. Nooit is daar meer oorlog nie. Die sonde kan niks meer stukkend maak nie. Kan selfs nie meer in jou hart kom nie. Jy sal dan selfs nooit meer bang wees nie. Vir niks en niemand nie. Die Here Jesus moes kom om vir al hierdie dinge te sorg. Hy is dit wat so’n toekoms vir die gelowiges verdien het.